El valencià Víctor Benavides Escrivà, guanyador del Premi de Poesia Vicent Andrés Estellés de Burjassot 2024
2025-07-24

El XXIII Premi de Poesia Vicent Andrés Estellés de Burjassot 2024 ja té guanyador. Es tracta del jove autor valencià Víctor Benavides Escrivà, qui ha obtingut el prestigiós guardó literari per l’obra presentada al certamen, Estudi dels humitats. El poemari de Benavides s’ha alçat com a mereixedor del premi d’entre les deu obres presentades al concurs, segons la decisió del jurat, reunit a la fi d’any i conformat pels poetes i escriptors Joan Mahiques Climent (guanyador XXII Premi VAE), Elm Puig Mir (guanyador XVI Premi VAE) i Albert Garcia Elena (guanyador XVII Premi VAE).

Segons consta en l’acta del Jurat, que va emetre la decisió per majoria, Estudi dels Humitats “és un poemari molt ben filat que funciona com triava d’un món que s’afona a molts nivells i cada vegada més inhabitable. La veu poètica aconsegueix, de manera excel·lent, jugar al correlat entre l’estructura i les patologies d’una casa, d’una llar i la crisi d’identitat a la qual ens veiem abocats amb la pèrdua de memòria i vincles”.

Víctor Benavides Escrivà (València, 1994) és gestor cultural, codirector del Festival de Poesia de València Vociferio i professor d’escriptura creativa. Destaca per la seua labor en la promoció del valencià i en la defensa de la memòria històrica, reconeguda amb premis com el Pont Jove del Mediterrani 2023. Ha rebut diversos guardons literaris, entre ells el XLII Premi Gabriel Ferrater de Poesia pel poemari Dos mil noranta i el VI Premi Pare Miret de Beniopa pel poema Un escarabat on altres tenen un cognom. És autor dels espectacles poètics Versmemòria i Ciutat Ofegada. És responsable de la col·lecció de poesia i teatre Versaletes, en la qual ha dirigit antologies com El que ens veu damunt (2023) i Poetes a la València Lliure (2024). També lidera la col·lecció La Consentida Maula i ha estat al capdavant de cicles literaris emblemàtics com A llengua de la lluna i Eslam VLC. Escriu habitualment ressenyes literàries en diversos mitjans.

Actualment, Benavides està finalitzant la seua tesi doctoral a la Universitat de València, on ha exercit com a tutor en els màsters de Patrimoni i Estudis Hispànics Avançats. Ha publicat treballs acadèmics sobre història, educació i literatura, a més de participar en congressos nacionals i internacionals. Amb la Associació Cultural Institut Obrer, ha contribuït a la creació de documentals com Deu dons de bandera, ha comissariat exposicions i ha organitzat seminaris, congressos i festivals. És també el director de la seua revista de pensament i acció social: L’IO. Com a poeta, és una figura destacada en els escenaris de València, consolidant-se com una veu activa i imprescindible en l’escena cultural de la ciutat.

El Premi Vicent Andrés Estellés, atorgat per l’Ajuntament de Burjassot, aconsegueix la seua vint-i-tresena edició, amb una dotació econòmica de 9.000 euros. El certamen, creat el mateix any en què va morir el poeta en 1993 per a honrar la seua memòria, té com a objecte continuar promocionant la figura i l’obra literària de Vicent Andrés Estellés al poble que li va veure nàixer i, al temps, continuar promovent la creació literària. Aquesta edició correspon a la del 2024, any en què s’ha celebrat l’Any Estellés, a propòsit del centenari del naixement del poeta de Burjassot. Compta amb la col·laboració del SARC, Servei d’Assistència i Recursos Culturals de l’àrea de Cultura de la Diputació de València.